“O‘zbekkino” badiiy kengashi tasdiqlagan 23 filmning yarmi tarixiy mavzuda ekanligi ma’lum bo‘ldi

Milliy matbuot markazida “O‘zbekkino” milliy agentligi tomonidan 2017—2021-yillarda kino san’atining rolini oshirish borasida belgilangan chora-tadbirlar, amalga oshirilgan ishlar tahliliga bag‘ishlangan matbuot anjumani tashkil etildi. Bu haqda O‘zA xabar berdi.

Tadbirda milliy kino sohasidagi islohotlar haqida “O‘zbekkino” milliy agentligi bosh direktorining birinchi o‘rinbosari Shuhrat Rizayev ma’lumot berdi.
Agentlik qoshidagi Badiiy kengash tomonidan 2018-yilga mo‘ljallangan kinoloyihalar tanlovi e’lon qilindi. Unda tarixiy mavzudagi loyihalarga asosiy e’tibor qaratiladi.
Badiiy kengash tomonidan tasdiqlangan 23 badiiy filmning 11 tasi tarixiy mavzuda bo‘lib, ularda Imom at-Termiziy, Jaloliddin Manguberdi, Ishoqxon Ibrat, Amiriy va Nodira, Abdulla Avloniy, Hamid Olimjon va Zulfiya, Said Ahmad va Saida Zunnunovalarning ibratli hayoti hikoya qilinadi. Shuningdek, mo‘g‘ul bosqinchilari, Ikkinchi jahon urushi dahshatlariga qarshi kurashgan qahramonlar jasorati talqin etiladi.
Ayni paytda davlat buyurtmasi asosida 2001-yil 11-sentabrda AQShda sodir bo‘lgan fojia natijasida yuzaga kelgan tahlikali vaziyatda ekipajni qutqara olgan o‘zbek uchuvchisi, O‘zbekiston Qahramoni Zarxo‘ja Saidazimov, 2000-yildagi Uzun va Sariosiyo voqealari, mo‘ynoqlik nogiron qizning matonati haqida va tomoshabinlar tomonidan iliq kutib olingan “Baron - 2” kabi filmlarni cypatga olish ishlari boshlab yuborildi.
Davlat rahbarining tavsiya va takliflari asosida buyuk mutafakkir ajdodlarimiz Alisher Navoiy, Bahouddin Naqshband, Xoja Abdulxoliq G‘ijduvoniy, Abul Mu’in Nasafiylarning hayoti va ijodi haqida yaxlit tasavvur beruvchi hujjatli filmlar yaratilmoqda.
“O‘zbekkino” milliy agentligi Xitoy, Yaponiya, Rossiya, Hindiston, Turkmaniston, Qirg‘iziston kinoijodkorlari bilan hamkorlikda filmlarni suratga olishni rejalashtirgan. Yil oxirigacha hindistonlik kinoijodkorlar bilan “Shodu xurramlik”, qirg‘iz kinoijodkorlari bilan “Sarvqomat dilbarim” badiiy filmlarini hamkorlikda suratga olish jarayonini yakunlash rejalashtirilgan. Shuningdek, Abdurahmon Jomiy, Chingiz Aytmatov, Abay singari buyuk adiblar haqida hujjatli filmlar suratga olish jarayoni boshlangan.
Yosh tomoshabinlarga mo‘ljallangan animatsion filmlar yaratish “O‘zbekkino” milliy agentligining doimiy e’tiborida. Hozirda “Uzviylik”, “G‘ildirakli uy”, “Dovyurak oshpaz”, “Kenja botir-2”, “Matiz’ning sarguzashtlari” kabi kino va mul’tfilmlarni suratga olish ishlari qizg‘in pallada.